ARUPÄRIMINE
16.02.2026
Loo alevikuvanemale ja
MTÜ Loo juhatuse liikmele
Teema: Loo alevikku loodava kogukonna õunaaia kohta
Lugupeetud MTÜ Loo juhatuse liige ja Loo alevikuvanem Väino Haab
Loo MTÜ korraldas enne 2025. a KOV valimisi reklaamikampaania õunaaia rajamisega.
Seoses sellega pöördus minu poole grupp inimesi sooviga esitada arupärimine MTÜ Loo juhatuse liikmele ja vallavanema kandidaadile Andrus Umbojale.
Pöördusin 4.12.2025 volikogu istungil vallavanema kandidaadi ja MTÜ Loo juhatuse liikme Andrus Umboja poole alljärgnevate küsimustega, kuid tema vastuskirjas soovitati esitada need küsimused Teile kui MTÜ Loo juhatuse liikmele ja Loo alevikuvanemale.
Palun vastata alljärgnevatele küsimustele:
1. Kas selles olukorras ei esine korruptiivseid ilminguid?
2. Millised on selle õunaaia projekti aastased hoolduskulud?
3. Millal väljastati sellele projektile ehitusluba? Sellises mahus mullatööd vajavad ehitusluba.
4. Kui väidetavalt saadi muld Loo alevikku ehitatava Selveri kinnistu koorimiselt tasuta, siis kas see ei ole keelatud annetus?
5. Kui Selver ehitatakse ja soovitakse krunt taastada, siis kelle arvelt tuleb muld tagastada?
6. Loo aleviku elanikke huvitab eelkõige selleks koostatud projekt, kus on kirjas:
a) kes ja kuidas õunaaeda hooldatakse;
b) kes korjab mahakukkunud mädaõunad;
c) kes tasub vähemalt iganädalase komposti äraveo eest, et ei tekiks mesilaste ja herilaste pesasid;
d) kes koristab kõrval oleva elumaja parklast sügisel igapäevaselt mahakukkunud lehed;
e) kes vastutab naabermaja parklasse voolava pinnavee eest;
f) kui palju see kõik maksma läheb vallavalitsusele ehk kaudselt kogu valla maksumaksjale.
Antud küsimustele vastas vallavanem Andrus Umboja.
Meie: 22.12.2025 nr 1-9/5388-1
Vastus küsimusele nr 1 oli järgmine:
Oma pöördumises selgitate, et küsimused on suunatud minule kui vallavanema kandidaadile, kes on samaaegselt MTÜ Loo juhatuse liige, ning küsite, kas sellises olukorras ei esine korruptiivseid ilminguid. Vastan, et võimalikust huvide konfliktist tulenevalt olen ennast taandanud nii Jõelähtme vallavanemana, MTÜ Loo juhatuse liikmena kui ka Harjumaa Omavalitsuste Liidu juhatuse liikmena Kuusiku tee 24 maaüksusele kogukondliku õunaaia rajamise projekti aruteludest ja selle teemal otsustamisest nii Jõelähtme Vallavalitsuses kui ka kahes eelpool nimetatud mittetulundusühingus.
Esitatud küsimustele 1–6 (koos alapunktidega) vastas Andrus Umboja alljärgnevalt:
Tulenevalt Teie kirjas toodud küsimustest saan selgitada, et Jõelähtme Vallavalitsuse kogukulu kõnealuse projektiga seoses on 400 euro suurune toetus MTÜ-le Loo kohaliku omaalgatuse programmi projekti „Loo aleviku kogukonna viljapuu- ja marjaaia rajamine“ omaosaluse osaliseks tasumiseks. Muid kohustusi, mis omaksid vahetut mõju Jõelähtme valla eelarvele, kõnealuse projektiga Jõelähtme vallale võetud ei ole.
Kuna projektiga rajatud kogukonnaaia loomise või hooldamisega seotud kohustusi ei ole Jõelähtme vald võtnud ning kuna olen ennast MTÜ-s Loo kõnealuse projektiga seotud otsustustest ja aruteludest taandanud, soovitan Teil jätkuva huvi korral pöörduda otse MTÜ Loo juhatuse liikme Väino Haabi poole.
Lähtuvalt eeltoodust palun vastata esitatud küsimustele 1–6 (koos alapunktidega).
Kuna vallavanem Andrus Umboja ei vastanud teda või tema tegevust puudutavatele punktidele arusaadavalt, esitasime vallavolikogu opositsiooni liikmete poolt 14.01.2026 uue arupärimise, mis sisaldas järgmisi küsimusi:
1. Palun esitada Loo aleviku eestseisuse ja Jõelähtme Vallavalitsuse koosolekute protokollid, mis käsitlesid kogukonna õunaaia rajamist ja puudutasid konkreetseid otsuseid selles küsimuses ning kus on fikseeritud vallavanema soov ennast taandada antud küsimuse arutelust.
Vallavanema vastus:
Palute esitada Loo aleviku eestseisuse ja Jõelähtme Vallavalitsuse protokollid, millest nähtuks Andrus Umboja taandamine. Vallavalitsus esitab asjakohaste istungite protokollid. Kuna vallavalitsus ei korralda MTÜ Loo juhatuse ja Harjumaa Omavalitsuste Liidu juhatuse koosolekute protokollimist, soovitan nende dokumentidega tutvumiseks pöörduda nimetatud mittetulundusühingute poole.
Oma taandamise kohta vallavalitsuses otsustamisel saatis vallavanem vastavad protokollid.
2. Meie hinnangul võib Reformierakonna liikme ja toonase vallavolikogu esimehe Väino Haabi tegevus kogukonna õunaaia rajamisel enne kohalikke valimisi olla vastuolus erakondade rahastamise põhimõtetega ning seda võib tõlgendada keelatud annetusena. Missugune on teie seisukoht selles küsimuses?
Vallavanema vastus:
Selgitame, et Jõelähtme Vallavalitsusel puudub pädevus teostada järelevalvet erakondade rahastamise üle.
Lähtuvalt vallavanema vastustest palun vastust Väino Haabilt kui MTÜ Loo juhatuse liikmelt ja Loo alevikuvanemalt.
1. Palun esitada MTÜ Loo juhatuse ja aleviku eestseisuse koosolekute protokollid, kus on arutatud Loo aleviku kogukonnaaia loomist ja tegevuse korraldamist ning kus on protokollitud vallavanem Andrus Umboja taandamine antud teema arutelust.
2. Jõelähtme Vallavalitsus ei saa hinnata erakondade rahastamise küsimust, kuid küsimus oli esitatud Andrus Umbojale isiklikult (missugune on teie seisukoht selles küsimuses?). Kuna Andrus Umboja jättis küsimusele vastamata, palun anda omapoolne vastus ja hinnang toonase vallavolikogu esimehe Väino Haabi tegevuse kohta vahetult enne 2025. aasta KOV valimisi Lool kogukonnaaia rajamisel. Kas Teie hinnangul võib seda käsitleda reklaamina ja võimaliku keelatud annetusena?
3. Tutvudes vallavanema poolt saadetud materjalidega, tekkis küsimus väite kohta, et viljapuuaia kastmisel loodetakse koostööle Loo Veega. Sellest tulenevalt palun selgitada: millistel alustel põhineb koostöö, kes tasub kastmisvee ja kanalisatsiooni eest ning millises liitumispunktis mõõdetakse veekulu?
Palume Teil esitada vastused kirjalikult.

